b'\n_START_ARTICLE_\nBermudas flagg\n_START_PARAGRAPH_\nBermudas flagg er en britisk Red ensign, hvilket betyr at flaggduken er r\xc3\xb8d og har det britiske unionsflagget (Union Jack) i kantonen, og med koloniens v\xc3\xa5pen i flaggets frie ende. Koloniens v\xc3\xa5pen viser en r\xc3\xb8d l\xc3\xb8ve som holder et v\xc3\xa5penskjold hvorp\xc3\xa5 vises vraket av skipet Sea Venture. V\xc3\xa5penet ble godkjent i 1910 og i 1915 fulgte det eget flagg med v\xc3\xa5penet p\xc3\xa5, ukjent med hvilken hjemmel. Siden har flagget gjentatte ganger v\xc3\xa6rt gjenstand for offisiell godkjennelse. Flagget fungerer ogs\xc3\xa5 som Bermudas handelsflagg._NEWLINE_Fra flagget ble innf\xc3\xb8rt og fram til 1999 satt v\xc3\xa5penmerket i en hvit skive. Dette var ogs\xc3\xa5 tilfelle for de fleste andre s\xc3\xa6rmerkede britiske flagg for kolonier. Tradisjonen med \xc3\xa5 sette v\xc3\xa5penet p\xc3\xa5 en hvit skive skal skyldes at den britiske marinens offisielle flaggbok, Flags of all nations, hadde for vane \xc3\xa5 vise merkene som satt i flaggene p\xc3\xa5 en rund, hvit bakgrunn. Selv om dette bare var en illustrasjonsteknisk m\xc3\xa5te \xc3\xa5 vise merkene, ble det i praksis tolket som at hele skiven skulle v\xc3\xa6re med i flagget. Framstillingen av flaggene ble endret med 1999-utgaven av Flags of all nations, da merkede britiske flagg n\xc3\xa5 ble framstilt med v\xc3\xa5penet direkte mot flaggduken. For \xc3\xa5 bedre muligheten for identifikasjon ble ogs\xc3\xa5 merkets st\xc3\xb8rrelse \xc3\xb8kt.\n_START_SECTION_\nGuvern\xc3\xb8rens flagg\n_START_PARAGRAPH_\nGuvern\xc3\xb8ren, koloniens \xc3\xb8verste myndighet og kronens representant, f\xc3\xb8rer eget flagg etter samme modell som \xc3\xb8vrige guvern\xc3\xb8rer i britiske besittelser. Det vil si det britiske unionsflagget med koloniens v\xc3\xa5penskjold omgitt av en krans i midten.'